DOI: 10.14457/tu.the.2017.1564
title: การรับรู้การส่งเสริมความเสมอภาคหญิงชายและการนำไปปฏิบัติของข้าราชการสำนักงบประมาณ

description: การศึกษาเรื่องการรับรู้การส่งเสริมความเสมอภาคหญิงชายและการนำไปปฏิบัติของข้าราชการสำนักงบประมาณ มีวัตถุประสงค์เพื่อศึกษาการรับรู้การส่งเสริมความเสมอภาคหญิงชายของข้าราชการสำนักงบประมาณ และศึกษาความคิดเห็นของข้าราชการต่อการส่งเสริมความเสมอภาคหญิงชายในสำนักงบประมาณ เป็นการวิจัยเชิงปริมาณ ใช้แบบสอบถามเป็นเครื่องมือเก็บรวบรวมข้อมูล กลุ่มตัวอย่างในการศึกษาครั้งนี้เป็นข้าราชการสำนักงบประมาณ จำนวน 246 คน การวิเคราะห์ข้อมูลใช้ค่าสถิติ ร้อยละ ค่าเฉลี่ย ส่วนเบี่ยงเบนมาตรฐาน การเปรียบเทียบความสัมพันธ์ระหว่างตัวแปรด้วยค่า t-test และ F-test เพื่อทดสอบความมีนัยสำคัญทางสถิติที่ระดับ 0.05ผลการศึกษาพบว่า กลุ่มตัวอย่างส่วนใหญ่เป็นเพศหญิง อายุระหว่าง 31-40 ปี สถานภาพโสด สำเร็จการศึกษาระดับปริญญาโท เป็นข้าราชการตำแหน่งชำนาญการ มีรายได้ระหว่าง 10,001-20,000 บาทต่อเดือน มีภูมิลำเนาเดิมภาคกลาง ระยะเวลาที่ปฏิบัติงานระหว่าง 1-10 ปี และไม่ใช่เจ้าหน้าที่ศูนย์ประสานงานด้านความเสมอภาคระหว่างหญิงชายในหน่วยงาน การรับรู้ การส่งเสริมความเสมอภาคหญิงชายของข้าราชการสำนักงบประมาณอยู่ในระดับสูง มีการรับรู้มากที่สุดในประเด็น การเลี้ยงลูกชายและลูกสาวควรให้โอกาสทางการศึกษา เศรษฐกิจ สังคมที่เท่าเทียมกัน และรับรู้น้อยที่สุดในประเด็น ลูกสาวถูกคาดหวังให้รักนวลสงวนตัวและห้ามไม่ให้มีเพศสัมพันธ์ก่อนวัยอันควรมากกว่าลูกชาย การศึกษาระหว่างการรับรู้การส่งเสริมความเสมอภาค หญิงชายกับปัจจัยส่วนบุคคล พบว่า ไม่มีความสัมพันธ์กันอย่างมีนัยสำคัญทางสถิติที่ 0.05 ความคิดเห็นในเรื่องการส่งเสริมความเสมอภาคหญิงชายในสำนักงบประมาณ มีความคิดเห็นระดับปานกลาง ซึ่งมีความคิดเห็นมากกว่าประเด็นอื่นๆ สำนักงบประมาณมีการสรรหา บรรจุข้าราชการ โดยคำนึงถึงศักยภาพของบุคคลทั้งหญิงชาย และน้อยกว่าประเด็นอื่นๆ สำนักประมาณจัดสภาพแวดล้อมการทำงานที่ตระหนักถึงบทบาทหญิงชายและความต้องการที่แตกต่างกัน การศึกษาความคิดเห็นการส่งเสริมความเสมอภาคหญิงชายในสำนักงบประมาณกับปัจจัยส่วนบุคคล พบว่า ตำแหน่ง ภูมิลำเนาเดิม มีความแตกต่างกันอย่างมีนัยสำคัญทางสถิติที่ 0.05 แสดงว่าตำแหน่ง ภูมิลำเนาเดิม ที่แตกต่างกัน มีความคิดเห็นการส่งเสริมความเสมอภาคหญิงชายในสำนักงบประมาณ แตกต่างกัน ข้อเสนอแนะที่ได้จากการศึกษาคือ สำนักงบประมาณควรส่งเสริมให้ทุกคนในองค์กรเข้ามามีส่วนร่วมในการส่งเสริมความเสมอภาคหญิงชายในหน่วยงาน ควรส่งเสริมกลไกขับเคลื่อนความเสมอภาคหญิงชายเพื่อสร้างกลไกการสื่อสารและสร้างความเข้าใจในแนวทางการส่งเสริมความเสมอภาคหญิงชาย รวมถึงสร้างความตระหนักในบทบาทหน้าที่ของผู้รับผิดชอบในศูนย์ประสานงานด้านความเสมอภาคระหว่างหญิงชาย ควรนำข้อมูลแยกเพศของข้อมูลทรัพยากรบุคคลมาใช้วางนโยบายของหน่วยงาน หน่วยงานควรให้ความสำคัญกับการจัดสรรทรัพยากรที่คำนึงถึงมิติหญิงชายโดยนำเอาแนวคิดไปปรับใช้กับภารกิจหลักหรือแนวทางการจัดสรรงบประมาณ CGEO และศูนย์ประสานงานด้านความเสมอภาคระหว่างหญิงชายในหน่วยงาน ควรส่งเสริมการใช้ข้อมูลแยกเพศ ข้อมูลปัญหาความต้องการของข้าราชการที่มีประเภทตำแหน่งและภูมิลำเนาเดิมที่แตกต่างกัน มาใช้วางแผนนโยบายการส่งเสริมความเสมอภาคหญิงชายในหน่วยงาน ควรส่งเสริมการรับรู้เรื่องบทบาททางเพศและความรุนแรงในความครอบครัว รวมถึงแนวทางป้องกันและแก้ไขปัญหา ควรส่งเสริมการรับรู้นโยบายและมาตรการใหม่ๆ ในการส่งเสริมความเสมอภาคหญิงชาย เพื่อให้ข้าราชการเข้าถึงโอกาสหรือแหล่งทรัพยากรได้ การดำเนินงานที่ผ่านมาควรมีการแลกเปลี่ยนบทเรียนเพื่อปรับปรุงกระบวนการและวิธีการ โดยเฉพาะเรื่องการเผยแพร่ข้อมูลนโยบายและแผน การทบทวนคณะทำงาน และการจัดสภาพแวดล้อมที่ทำงาน ควรสร้างความตระหนักรู้ในแนวคิดการจัดทำงบประมาณที่คำนึงถึงมิติหญิงชาย ควรจัดสภาพแวดล้อมการทำงานที่ตระหนักถึงบทบาทหญิงชายและความต้องการที่แตกต่างกัน